
DECISIÓ 2/04
Assumpte: Sèrie de dibuixos animats Shin Chan, emesa pel K33 el 9 de gener de 2004 a les 14.20 hores.

1. El 12 de gener de 2004, una persona formula una reclamació en relació amb el programa esmentat. La persona reclamant considera que el capítol conté escenes de caràcter sexual que no són adequades per als infants.

2. Els serveis tècnics del Consell han analitzat el capítol objecte de reclamació. Es tracta d’un bloc de cinc capítols emesos amb una durada total de 36 minuts i 20 segons, dels quals quatre fan referència al tema de les morenes que té el pare del Shin Chan. Cada capítol és independent i té una línia argumental de continuació (plantejament del problema: ingressen el pare, l’operen i continua ingressat). Només el segon capítol per ordre d’emissió no respon al tema plantejat. Les situacions amb connotacions sexuals estan plantejades des d’una òptica infantil i en clau d’humor. No s’utilitzen expressions malsonants més enllà del recurs a l’escatologia que sovint empren els infants. El programa està senyalitzat per l’operador a l’inici del bloc com a no recomanat per a menors de 13 anys.

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 3 de març de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació atès que considera que no incompleix la normativa vigent, ja que la senyalització atorgada per l’operador a  la sèrie Shin Chan, tenint en compte el bloc de capítols analitzats, és l’adequada al contingut de la sèrie i, en aquest sentit, el Consell ja es va pronunciar l’any 2001 (Decisió 35/01). 

No obstant això, vol incidir en el fet que la senyalització dels programes televisius informa les persones adultes que conviuen amb els menors del grau d’idoneïtat de cadascun dels programes per als infants; cal tenir en compte que aquesta senyalització és orientativa per als adults i són els pares, les mares i/o els tutors o tutores els qui han de valorar el grau de maduresa dels menors i, en conseqüència, decidir si determinats continguts poden ser vistos si ells hi són presents per tal d’aclarir dubtes o suscitar converses formatives amb els menors.

4. Comunicar aquesta decisió a la persona interessada i a Televisió de Catalunya.

Barcelona,  3 de març de 2004

El president

Francesc Codina i Castillo

